་བསོད་ནམས་ཇི་ལྟ་བར།། སོགས། དེ་བཞིན་ཤོག །
དེ་ནས་ཁྱེད་རང་རྣམས་ཀྱིས་ཚོམ་བུ་འདི་ཉིད་ལྷ་ཡི་དཀྱིལ་འཁོར་དུ་མོས་པས་པྲ་ཏཱིཙྪ་བཛྲ་ཧོ་ཞེས་བརྗོད་ཅིང་དོར་མཛོད། ཅེས་འདོར་དུ་གཞུག་ལ། གཙོ་བོ་ལ་བབས་ན་མཆོག འཁོར་ལ་ཐུན་མོང་། ལྷ་གཉིས་ཀྱི་བར་དུ་ལྷུང་ན་གང་ལ་ཉེ་བ་དེ་དང་། མཉམ་པ་ལ་གཉིས་ཀའི་དངོས་གྲུབ་འགྲུབ་ཅིང་། རེ་ཁཱ་དང་ལྷའི་ཕྱི་རོལ་ཏུ་དངོས་གྲུབ་ཕྲ་མོ། ལན་གསུམ་དོར་ཡང་རྡོ་རྗེའི་ར་བའི་ཕྱི་རོལ་ཏུ་ལྷུང་ན་དངོས་གྲུབ་འགྲུབ་དཀའ་བར་བསྟན་ཏོ། །དེ་ནས་མིག་དབྱེ་བར་བྱ་བ་ལ། སློབ་མའི་མིག་གཉིས་ལ་ཡི་གེ་ཨོཾ་རེ་གསལ་ཐོབ་ཅིག ཧེ་རུ་ཀ་དཔལ་དེང་ཁྱོད་ཀྱི།། སོགས། ལཾ་ཧྲཱིཿ ཞེས་མིག་དར་ཕྱེ། དཀྱིལ་འཁོར་བཟང་པོ་འདི་ལ་ལྟོས།། སོགས་ནས། བརྩོན་པར་གྱིས། མེ་འོད་ཀྱི་ཕྲེང་བ་དང་རྡོ་རྗེའི་ར་གུར་གྱི་ནང་དུ་དུར་ཁྲོད་བརྒྱད་ཀྱིས་བསྐོར་བའི་དབུས་སུ། སྣ་ཚོགས་རྡོ་རྗེའི་ལྟེ་བ་ལ་གནས་པའི་གཞལ་ཡས་ཁང་མཚན་ཉིད་ཐམས་ཅད་ཡོངས་སུ་རྫོགས་པའི་སྙིང་པོར་སྣ་ཚོགས་པདྨའི་ལྟེ་བར། བཅོམ་ལྡན་འདས་མ་ཧཱ་མཱ་ཡ་ཡུམ་སངས་རྒྱས་མཁའ་འགྲོ་མ་དང་མཉམ་པར་སྦྱོར་བ། ཤར་གྱི་འདབ་མ་ལ་རྡོ་རྗེ་མཁའ་འགྲོ། ལྷོའི་འདབ་མ་ལ་རིན་ཆེན་མཁའ་འགྲོ། ནུབ་ཀྱི་འདབ་མ་ལ་པདྨ་མཁའ་འགྲོ། བྱང་གི་འདབ་མ་ལ་སྣ་ཚོགས་མཁའ་འགྲོ་སྟེ་ལྷ་ལྔའི་དཀྱིལ་འཁོར་རྟེན་དང་བརྟེན་པར་བཅས་པ་གསལ་རྫོགས་མིག་ཤེས་ཀྱི་ཡུལ་དུ་གསལ་བ་དང་། དེ་ལས་ཀྱང་ཁྱེད་རང་གིས་མེ་ཏོག་ཕོག་པའི་ལྷ་ནི་འདིའོ་ཞེས་བསྟན། དེས་ཕྱི་ནང་གི་འཇུག་པའི་རིམ་པ་སོང་ནས། ད་དངོས་གཞིའི་རིམ་པ་ལས། བུམ་པའི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་གདབ་པ་འདི་ཡི་རྗེས་ཟློས་མཛོད། ཧེ་རུ་ཀ་དཔལ་དབང་བསྐུར་བ།། སོགས་ལན་གསུམ། དེ་ནས་བགེགས་དང་སྡིག་པ་མི་ཤིས་པ་ཐམས་ཅད་སྦྱོང་བར་བྱེད་པའི་ཆོ་ག་ལ། ཡུངས་ཀར་ལག་པ་གཡས་གཡོན་སོགས་ནས། མི་ཤིས་པ་སྦྱང་བའོ།། ཞེས་པའི་བར་དཀྱུས་ལྟར། དེ་ནས་ཕྱོགས་ལྷོར་དབང་སྟེགས་པདྨ་འདབ་བརྒྱད་ཀྱི་སྟེང་དུ་སློབ་མ་འཁོད་ཅིང་། སྟེང་དུ་གདུགས་དཀར་པོ་ཕུབ་པའི་འོག་ཏུ་ཁྱེད་རང་རྣམས་སྐད་ཅིག་གིས་དཔལ་ཧེ་རུ་ཀ་བཅོམ་ལྡན་འདས་མ་ཧཱ་མཱ་ཡ་སྐུ་མདོག་སྔོན་པོ་སྔོ་སེར་དཀར་ལྗང་བའི་ཞལ་ཅན། ཕྱག་བཞི་པ་གཡས་པ་གཉིས་ན་ཀ་པཱ་ལ་དང་མདའ། གཡོན་པ་གཉིས་ན་ཁ་ཊྭཱཾ་ག་དང་གཞུ་འཛིན་པ། རྩ་བའི་ཕྱག་གིས་རང་འདྲ་བའི་ཡུམ་སངས་རྒྱས་མཁའ་འགྲོ་མ་ལ་འཁྱུད་པ། ཞལ་མཆེ་བ་གཙིགས་པ། སྤྱན་གསུམ་གསུམ་པ། ཕྱག་རྒྱ་ལྔས་བརྒྱན་ཅིང་ཐལ་ཆེན་གྱིས་བྱུགས་པ། ཐོད་སྐམ་གྱི་ཅོད་པན་དང་མགོ་རློན་གྱི་དོ་ཤལ། དབུ་སྐྲ་ཁམ་པ་གྱེན་དུ་བརྫེས་པ། མིའི་པགས་པ་བགོས་ཏེ་སྐྱིལ་ཀྲུང་ཕྱེད་པའི་གར་ཅན་འོད་ཟེར་གྱི་འཕྲེང་བའི་དབུས་ན་བཞུགས་པ་ལ་སྔར་མེ་ཐོག་དོར་བའི་རིགས་ཀྱི་ལྷས་མེ་ཏོག་གི་ཕྲེང་བས་དབང་བསྐུར་བར་གྱུར། ཨོཾ་དྷརྨ་ཀུནྡ་ཨ་བྷི་ཥིཉྩ་ཨཱཿཞེས་སྤྱི་བོར་བཅིངས་པར་མོས་མཛོད། དེ་ནས་སློབ་དཔོན་གྱིས་བུམ་པ་ཐམས་ཅད་ཀྱི་རྩ་བའི་སྔགས་ཀྱིས་དཀྱིལ་འཁོར་ལ་གཡོན་ནས་བསྐོར་བ་ལན་གསུམ་བྱས་ནས། དེ་དག་གི་ཆུ་བསྡུས་ལ། སློབ་དཔོན་གྱི་ཐུགས་ཀའི་ས་བོན་ལས་འོད་ཟེར་འཕྲོས་པས་གདན་གསུམ་ཚང་བའི་སོགས་དང་། དབང་བསྐུར་རྡོ་རྗེ་ཆེན་པོ་སོགས། ཨོཾ་བཛྲ་ཨ་བྷི་ཥིཉྩ། དེ་ལྟར་ཆུའི་དབང་བསྐུར་བས་ཀུན་གཞིའི་རྣམ་ཤེས་གནས་འགྱུར་ནས་མེ་ལོང་ལྟ་བུའི་ཡེ་ཤེས་མངོན་དུ་བྱས་པ་ཡིན་ནོ།། ཅོད་པན་བསང་སྦྱངས། ཅོད་པན་མི་དམིགས་པ་སོགས། རལ་པའི་ཐོར་ཚུགས་ཀྱིས་བརྒྱན་པ་སོགས། ཨཱ་ར་ལི་ཧོཿ རྡོ་རྗེ་རྩེ་དགུ་པ་བསང་སྦྱངས། དབང་རྫས་ཀྱི་རྡོ་རྗེ་མི་དམིགས་པ་སྟོང་པའི་ངང་ལས་སོགས་ནས། སངས་རྒྱས་རྡོ་རྗེ་དབང་བསྐུར་བས།། སོགས། ཨོཾ་བཛྲ་ཨ་དྷི་པ་ཏི་སྟྭཾ་ཨ་བྷི་ཥིཉྩ་མཾ། ལག་པ་གཡས་སུ་གཏད། སྙེམས་པའི་ཚུལ་གྱིས་ལག་གཡས་སུ་འཛིན་དུ་བཅུག ཐོག་མཐའ་མེད་པའི་སེམས་དཔའ་ནི།། སོགས། བདག་པོའི་བདག། ཅེས་བརྗོད། དེ་ལྟར་རྡོ་རྗེའི་དབང་བསྐུར་བས་ཡིད་ཀྱི་རྣམ་པར་ཤེས་པ་གནས་འགྱུར་ནས་སོ་སོར་ཀུན་ཏུ་རྟོགས་པའི་ཡེ་ཤེས་མངོན་དུ་བྱས་པ་ཡིན་ནོ།། ཞེས་བརྗོད། དྲིལ་བུ་བསང་སྦྱངས། དབང་རྫས་ཀྱི་དྲིལ་བུ་མི་དམིགས་པ་སོགས། འདི་ལྟར་སངས་རྒྱས་ཐམས་ཅད་ཀྱིས།། སོགས། བཱི་ར་ས་མ་ཡ་སྟྭཾ། དེ་ལྟར་དྲིལ་བུའི་དབང་བསྐུར་བས་སྒོ་ལྔའི་རྣམ་ཤེས་གནས་འགྱུར་ནས་བྱ་བ་གྲུབ་པའི་ཡེ་ཤེས་མངོན་དུ་བྱས་པ་ཡིན་ནོ།། སློབ་མ་དཔལ་ཧེ་རུ་ཀར་གསལ་བ་ལ། ཡུམ་སངས་རྒྱས་མཁའ་འགྲོ་མས་འཁྱུད་པར་གསལ་བས་རྡོ་རྗེ་དྲིལ་བུ་ཐུགས་ཀར་བསྣོལ་བའི་ཕྱག་རྒྱ་ཆེན་པོ་དང་ལྡན་པས། རྡོ་རྗེ་དྲིལ་བུ་ཡང་དག་འཁྱུད།། སོགས། ཕྱག་རྒྱ་ཆེན་པོ་བྱིན་གྱིས་བརླབས།། མིང་དབང་གི་བསྐྱེད་ཆོག་དཀྱུས་སུ་མི་གསལ་ཡང་། གཞན་ནས་འབྱུང་བ་ལྟར་ཏེ། རྡོར་དྲིལ་བསང་སྦྱངས། དབང་རྫས་ཀྱི་རྡོར་དྲིལ་མི་དམིགས་པ་སྟོང་པའི་ངང་ལས། རྣམ་པར་སྣང་མཛད་དཀར་པོ་འཁོར་ལོ་དང་དྲིལ་བུ་འཛིན་པ། ཡུམ་སངས་རྒྱས་སྤྱན་མ་དཀར་མོ་གྲི་ཐོད་འཛིན་པ་དང་འཁྲིལ་བ། དར་དང་རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ་གསལ་བ་ལ། བསྒོམས་པ་དང་མཚུངས་པའི་ཡེ་ཤེས་པ་ཛཿཧཱུྃ་བཾ་ཧོཿརྣམ་སྣང་འོད་དུ་ཞུ་བ་རྡོ་རྗེ་དང་དྲིལ་བུར་གྱུར། དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་རྡོ་རྗེ་དང་དྲིལ་བུ་སྤྱི་བོར་འཛིན་པས་མིང་གི་དབང་བསྐུར། མཆོད་པའི་ལྷ་མོ་སོགས། ཨོཾ་ཤྲཱི་ཧེ་རུ་ཀ་ཨ་དྷི་པཱ་ཏི་སོགས། མེ་ཏོག་ཕོག་པའི་རིགས་དང་མཐུན་པའི་མིང་བཏགས། དེ་ལྟར་མིང་གི་དབང་བསྐུར་བས་ཕུང་པོ་ལྷག་མ་བཞི་གནས་འགྱུར་ནས། ཆོས་ཀྱི་དབྱིངས་ཀྱི་ཡེ་ཤེས་མངོན་དུ་བྱས་པ་ཡིན་ནོ། །དེ་ནས་བརྟུལ་ཞུགས་ཀྱི་དབང་སྦྱིན་པར་བྱ་བ་ལ། ཁྱེད་རང་རྣམས་དཔལ་རྡོ་རྗེ་སེམས་པའི་སྐུར་གྱུར་པར་མོས་ལ། རྡོ་རྗེ་ལན་གསུམ་གསོར་ཞིང་སྙིང་གར་བཟུང་མཛོད། འདི་ནི་སངས་རྒྱས་ཐམས་ཅད་ཀྱིས། སོགས། བརྟུལ་ཞུགས་བསྟན། ཞེས་རྡོ་རྗེའི་བརྟུལ་ཞུགས་བྱིན། དེ་ནས་དབང་གི་ལྷ་རྣམས་ཁྱེད་རང་རྣམས་ལ་ཐིམ་པར་མོས་མཛོད། ཛཿཧཱུྃ་བཾ་ཧོཿ སུ་པྲ་ཏཱིཥྛ་བཛྲ་ཡེ་སྭཱ་ཧཱ། མེ་ཏོག་འཐོར། དེ་ལྟར་བུམ་པའི་དབང་ཐོབ། ལུས་ཀྱི་དྲི་མ་དག དམན་པ་དབྱིབས་ཀྱི་རྣལ་འབྱོར་བསྒོམ་པ་དང་། རྒྱུད་ཉན་བཤད་དང་། གཏོར་མའི་བྱ་བ་ལ་སོགས་པ་ལ་དབང་བ་ཡིན་ནོ། །གཉིས་པ་གསང་བའི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་གདབ་པ་འདི་ཡི་རྗེས་ཟློས་མཛོད། ཁྱོད་ཀྱི་ཞབས་ཀྱི་བཀའ་དྲིན་གྱིས། ། སོགས་ལན་གསུམ། ཨོཾ་ཨཱཿཧཱུྃ་གིས་མིག་དར་བཅིངས། སློབ་དཔོན་དཀྱིལ་འཁོར་གྱི་གཙོ་བོ་དང་དབྱེར་མེད་པ་བཅོམ་ལྡན་འདས་མ་ཧཱ་མཱ་ཡ་སོགས་ནས། མི་བསྐྱོད་པས་དབུ་བརྒྱན་པར་གྱུར། བར་གྱི་ཆོ་ག་རྫོགས་པས། སློབ་མ་ལ། དམ་ཚིག་ཆོ་གར་གང་གསུངས་པ།། སོགས་ནས། རབ་ཏུ་གྲགས།། ཞེས་སློབ་མ་ལ་སྨྲས་ནས། གཙོ་བོ་ཡབ་ཡུམ་གྱི་མགོ་བོར་ཨོཾ་སོགས། ཨོཾ་ལས་བྱུང་བའི་ནོར་བུ་དམར་པོ་ཞེས་པའི་བར་གྱིས་མཁའ་གསང་བྱིན་གྱིས་བརླབས། ཕྱག་རྒྱ་དང་ལྷན་ཅིག་འདོད་པ་ལྔ་སྤྱད་ནས། ཕྱག་རྒྱས། ཀྱེ་མ་གཉེན་མཆོག་སོགས་ནས། ལྕེ་སྟེང་དུ་བབས་པར་བསམ། དབང་བསྐུར་རྡོ་རྗེ་ཆེན་པོ་སོགས། །ཅེས་གསང་ཐོད་ཀྱི་བདུད་རྩི་བྱིན་ལ། ཨ་ཧོ་སུ་ཁ་ཞེས་པས་འཐུང་། ཨོཾ་ཨཱཿཧཱུྃ་གིས་མིག་དར་བསལ་ནས། ཁམས་གསུམ་ཐབས་དང་ཤེས་རབ་ཏུ་གཅིག་པས། །བདེ་བ་ཆེན་པོ་མྱོང་བར་བསམ། དེ་ལྟར་གསང་བའི་དབང་ཐོབ་པས་ངག་གི་དྲི་མ་དག སྟེང་སྒོ་སྔགས་ཀྱི་རྣལ་འབྱོར་བསྒོམ་པ་དང་། བཟའ་བའི་དམ་ཚིག་བསྟེན་པ་ལ་དབང་བ་ཡིན་ནོ། །གསུམ་པ་ཤེས་རབ་ཡེ་ཤེས་ཀྱི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་གདབ་པ་འདི་ཡི་རྗེས་ཟློས་མཛོད། རང་བཞིན་སློབ་དཔོན་གོ་འཕང་ཆེ།། སོགས་ལན་གསུམ། ཨོཾ་ཨཱཿཧཱུྃ་གིས་མིག་དར་བཅིངས། དེ་ནས་དམིགས་པ་འདི་བཞིན་དུ་མཛོད། ཁྱེད་རང་རྣམས་སྐད་ཅིག་གིས་བཅོམ་ལྡན་འདས་མ་ཧཱ་མཱ་ཡ་སོགས།  ཡབ་རྐྱང་གི་བསྐྱེད་ཆོག་རྒྱས་བཏབ་ཀྱི་བར་བྱ། དེ་ནས་སློབ་དཔོན་གྱི་ཐུགས་ཀ་ནས་རིག་མ་མཛེས་སྒེག་སོགས། མཛེས་པ་འདི་ནི་གཟུང་བ་དང་།། སོགས་ཀྱིས་རིག་ཙཀ་གཏད། ཕྱག་རྒྱ་དེ་ཉིད་སངས་རྒྱས་མཁའ་འགྲོ་མ་སོགས། ཡུམ་གྱི་བསྐྱེད་ཆོག་དང་། ཨོཾ་ལས་བྱུང་བའི་ནོར་བུ་དམར་པོ་ཞེས་པའི་བར་གྱིས་གཉིས་ཀའི་མཁའ་གསང་བྱིན་གྱིས་བརླབས་ཏེ། སྙོམས་པར་ཞུགས་པའི་བདེ་བ་ཆ་བཅུ་དྲུག་སོགས། ཤེས་རབ་ཡེ་ཤེས་ཀྱི་དབང་ངོ་། །ཨོཾ་ཨཱཿཧཱུྃ་གིས་མིག་དར་བསལ། དེ་ལྟར་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག འོག་སྒོ་སྔགས་ཀྱི་རྣལ་འབྱོར་བསྒོམ་པ་ལ་དབང་བ་ཡིན་ནོ། །བཞི་པ་ཚིག་དབང་རིན་པོ་ཆེ་ཞུ་བའི་ཡོན་དུ་མཎྜལ་ཕུལ། དེ་ཡང་མཚོན་བྱ་དོན་བདེ་སྟོང་གཉིས་སུ་མེད་པའི་ཡེ་ཤེས་ཤེས་བྱ་གཤིས་ཀྱི་དངོས་པོའི་གནས་ལུགས་དེ་ཉིད་མཚོན་བྱེད་དཔེའི་དབང་གསུམ་པའི་དུས་སུ་ཉམས་མྱོང་གི་སྒོ་ནས་གཏན་ལ་ཕབས་པས་རྣམ་པ་ཐམས་ཅད་ནུབ་པ་རང་བཞིན་ལྷན་ཅིག་སྐྱེས་པའི་ཡེ་ཤེས་བླ་མ་དམ་པའི་དྲིན་གྱིས་སྙིང་ལ་སད་པས་ཆོས་ཐམས་ཅད་མཉམ་པ་ཉིད་དུ་སྦྱོར་བ་གཅིག་པ་དབང་བཞི་པའོ།། ཞེས་མཚམས་སྦྱར་ནས་གནས་ལུགས་ལ་ཅུང་ཟད་མཉམ་པར་འཇོག་ཏུ་གཞུག དེས་དབང་བཞི་པ་ཐོབ་པས་ལུས་ངག་ཡིད་གསུམ་ཐ་དད་དུ་འཛིན་པ་དག མཐར་ཐུག་ཆོས་ཀྱི་རྣལ་འབྱོར་བསྒོམ་པ་ལ་དབང་བ་ཡིན་ནོ།། དེ་ནས་རྗེས་སུ་གནང་བ་ནི་བུམ་དབང་དང་བཞི་པའི་མཐར་སྦྱོར་བ་འདམ་ག་ཡིན་ཀྱང་། ནུབ་གཅིག་ལ་དབང་ཇི་ཙམ་བསྐུར་བ་དེའི་རྗེས་སུ་སྦྱོར་དགོས་པ་ཡིན་པས། དེ་ནས་མཐའ་རྟེན་དུ་རྗེས་སུ་གནང་བ་སྦྱིན་པའི་རིམ་པ་སྟེ། མིག་སྨན་དང་བཅས་པའི་གསེར་ཐུར་སྦྱིན་ལ། ཨོཾ་བཛྲ་ནེ་ཏྲ་སོགས། དེ་ནས་མེ་ལོང་བསྟན་ལ། ཆོས་རྣམས་གཟུགས་བརྙན་ལྟ་བུ་སྟེ།། སོགས། དེ་ནས་མདའ་གཞུ་གཏད་ལ། ཧོཿལས་བྱུང་བའི་མདའ་གཞུ་སོགས། དེ་ནས་ཧཱུྃ་ཞེས་པའི་འཁོར་ལོ་སྦྱིན། དེང་ནས་བཟུང་སྟེ་འཇིག་རྟེན་ལ།། སོགས། དེ་ནས་དུང་སྦྱིན་ཏེ། ཁྱོད་ཀྱིས་ཐེ་ཚོམ་དོགས་མེད་པར།། སོགས། དགང་བླུགས་གཏད་ལ། ཞི་དང་རྒྱས་དང་དབང་དང་དགུག། སོགས། དེ་ནས་རྩ་བའི་དཀྱིལ་འཁོར་དུ་ཞུགས་ནས་འདོད་པ་ལྔ་ལ་ལོངས་སྤྱད་ལ། སློབ་དཔོན་ཤཱཀྱ་ཐུབ་པའི་ང་རྒྱལ་སོགས། འདིར་ནི་ངས་ཁྱོད་ལུང་བསྟན་ཡིན།། སོགས། མགྲིན་གཅིག་ཏུ་ལུང་བསྟན་པར་མོས་མཛོད། ཞེས་ལུང་བསྟན། དེ་ནས་དབུགས་དབྱུང་བར་བྱ་བ་སྟེ། གསང་བ་མཆོག་གི་དཀྱིལ་འཁོར་དུ།། སོགས། སངས་རྒྱས་ཀུན་རིགས་སུ་སྐྱེས། ཞེས་དབུགས་དབྱུང་ངོ་།། དེ་ལྟར་དབང་བཞིའི་ཆོ་ག་ལས་བྱུང་བའི་ཐུན་མོང་དང་ཐུན་མིན་གྱི་སྡོམ་པ་དང་དམ་ཚིག་བླངས་ཤིང་ཐོབ་པ་མཐའ་དག་ཚུལ་བཞིན་དུ་བསྲུང་བར་བགྱིའོ་སྙམ་པས་ཁས་ལེན་པ་འདི་ཡི་རྗེས་ཟློས་མཛོད། གཙོ་བོས་ཇི་ལྟར་སོགས་ལན་གསུམ། དེ་ནས་སློབ་མ་རྡོ་རྗེ་དང་དྲིལ་བུ་འཛིན་པའི་མགོ་བོར་གདུགས་ཕུབ་ལ། བཀྲ་ཤིས་བརྗོད་པ་དང་བཅས་དཀྱིལ་འཁོར་ལ་ལན་གསུམ་བསྐོར་བ་བྱས་ཤིང་སླར་ཤར་ཕྱོགས་ནས་ཕྱག་བྱས་ཏེ། སྨོན་ལམ་གདབ་པར་གསུངས་པ་བཞིན་མཛོད་ཅིག བཀྲ་ཤིས་གང་ཞིག་སེམས་ཅན་ཀུན་གྱི་སྙིང་ལ་གནས། ། སོགས་དང་། ཕུན་སུམ་ཚོགས་པ་མངའ་བ་སོགས་ཀྱིས་བཀྲ་ཤིས་བརྗོད་ཅིང་མེ་ཏོག་འཐོར་རྗེས་གྲལ་དུ་འཁོད་ལ། འོ་དེ་དག་གིས་འཕགས་ཡུལ་གྱི་གྲུབ་པའི་སློབ་དཔོན་ཆེན་པོ་ཀུ་ཀུ་རཱི་པའི་ཞབས་དང་། ནཱ་རོ་མཻ་ཏྲི་རྣམས་ཀྱི་བཀའ་སྲོལ་ལས་བྱུང་ཞིང་། གངས་ལྗོངས་རྡོ་རྗེ་འཛིན་པ་ཡོངས་ཀྱི་གཙུག་རྒྱན་རྗེ་བཙུན་མར་རྔོག་རྣམས་ཀྱི་ཐུགས་དམ། ཀུན་མཁྱེན་སངས་རྒྱས་གཉིས་པ་མི་ཕམ་པདྨ་དཀར་པོའི་ཞལ་སྐྱིན་ལས་བྱོན་པ། བཅོམ་ལྡན་འདས་སྒྱུ་མ་ཆེན་མོ་ལྷ་ལྔའི་དཀྱིལ་འཁོར་དུ་སྨིན་བྱེད་ཀྱི་དབང་བསྐུར་ཟབ་མོ་ལེགས་པར་ཕུལ་གྲུབ་པ་ལགས་པས། སྐུ་དྲིན་གཏང་རག་གི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་དུ་མ་ཟད་ལུས་ལོངས་སྤྱོད་དགེ་ཚོགས་དང་བཅས་པ་འབུལ་བའི་བློས་འདི་ཡི་རྗེས་ཟློས་མཛོད། དེང་ནས་བརྩམ་སྟེ་བདག་བྲན་དུ།། སོགས་ལན་གསུམ་མམ་གཅིག་གིས་ཀྱང་ཆོག དེ་ལྟར་དབང་བསྐུར་ཟབ་མོ་ཕུལ་བ་དང་གསན་པ་ལས་བྱུང་བས་མཚོན་རང་གཞན་རྣམས་ཀྱིས་དུས་གསུམ་དུ་བསགས་པའི་དགེ་རྩ་ཐམས་ཅད་གཅིག་ཏུ་བསྡུས་ཤིང་བཟླུམས་ཏེ་བསྡོམ་ནས་རྫོགས་པའི་བྱང་ཆུབ་མཆོག་ཏུ་ཡོངས་སུ་བསྔོ་བས་རྒྱས་འདེབས་པ་ལྷན་ཅིག་ཏུ་གནང་བར་ཞུ། བསོད་ནམས་འདི་ཡིས་སོགས། བསྔོ་སྨོན་དང་། བཀྲ་ཤིས་ཀྱིས་མཐའ་བརྒྱན་པར་བྱའོ། །དེ་ནས་སློབ་དཔོན་གྱི་རྗེས་ཀྱི་བྱ་བ། གཙོ་བོའི་བསྙེན་པ་བཟླ་ཞིང་། ནུས་པ་གསོ་བ་དང་བྱིན་རླབས་བརྟན་པར་བྱས། ཚོགས་ལ་རོལ་ཞིང་ལྷག་མ་བཏང་། འདས་མ་འདས་ཀྱི་གཏོར་མ་གཏོང་བ་དང་། ཆོས་སྐྱོང་སྤྱི་དང་ཁྱད་པར་དུད་སོལ་མའི་གཏོར་ཆོག་ལེགས་པར་བཏང་། གཏང་རག་མཆོད་བསྟོད་ཀྱིས་མཚོན་པའི་རྗེས་ཀྱི་བྱ་བ་རྣམས་དཀྱིལ་ཆོག་ལྟར་སྒྲུབ་པར་བྱའོ། །དེ་ལྟར་བཅོམ་ལྡན་འདས་མ་ཧཱ་མཱ་ཡའི་དཀྱིལ་འཁོར་དུ་དབང་བསྐུར་བའི་ཟིན་བྲིས་འདིའང་མཆོག་གི་དཔལ་ལྡན་བླ་མ་དམ་པ་རྣམས་ཀྱིས་གསུང་བསྐུལ་ཡང་ཡང་གནང་བ་རྗེས་སུ་སྒྲུབ་སླད་འཁྲུལ་ཞིག་བརྒྱད་མིང་ངག་དབང་མཐུ་སྟོབས་ཚུལ་ཁྲིམས་བསྟན་འཛིན་གྱིས་ཀུན་མཁྱེན་ཆེན་པོའི་གསུང་གསང་སྒྱུ་མ་ཆེན་པོ་སྣང་བ་རྩ་བར་བཟུང་ཞིང་། དཀྱུས་སུ་མ་གསལ་བའི་རིགས་རྣམས་ཁུངས་ལྡན་གྱི་ཡིག་རིགས་གཞན་དང་སྒོ་བསྟུན་ནས་བཀོད་པ་འདིར་ཚུལ་བཞིན་མ་རྟོགས་ནོངས་པའི་ཆ་ཀུན་སྙིང་ནས་འཆགས་ཤིང་། རྣམ་དཀར་གྱི་མཐུས་དཔལ་ལྡན་སྤྲིན་སྒྲའི་རིང་ལུགས་མི་ཉམས་སྲིད་མཐར་འཕེལ་ཞིང་འགྲོ་ཀུན་ཁྱབ་བདག་ཧེ་རུ་ཀའི་གོ་འཕང་མཆོག་ལ་འགོད་པའི་རྒྱུར་གྱུར་ཅིག །སརྦ་མངྒ་ལཾ།། །།